'ปูติน' บังคับชาติตะวันตกจ่ายค่าก๊าซเป็นรูเบิล เริ่มวันศุกร์นี้ 
The move to force ruble payments is seen as retaliation for the vast array of Western sanctions 
ประธานาธิบดีปูติน กล่าวผ่านทางโทรทัศน์หลังลงนามในกฎหมายดังกล่าว ระบุว่า ประเทศใดก็ตามที่ปฏิเสธการใช้เงินรูเบิลจะถูกยกเลิกสัญญาซื้อขายเชื้อเพลิงกับรัสเซียทันที ปูตินกล่าวว่า "ผู้ที่จะซื้อก๊าซธรรมชาติจากรัสเซียต้องเปิดบัญชีเงินรูเบิลกับธนาคารของรัสเซีย และใช้บัญชีดังกล่าวเท่านั้นในการจ่ายค่าก๊าซที่ส่งไปจากรัสเซีย เริ่มตั้งแต่วันศุกร์นี้เป็นต้นไป" ผู้นำรัสเซียเน้นย้ำว่า "หากไม่มีการจ่ายด้วยเงินรูเบิล รัสเซียจะถือว่าผู้ซื้อได้ผิดนัดชำระหนี้ และจะมีผลต่อเนื่องตามมา" ซึ่งหมายถึงการยกเลิกสัญญาซื้อขายก๊าซธรรมชาติกับรัสเซีย แม้คำแถลงของผู้นำรัสเซียครั้งนี้เต็มไปด้วยถ้อยคำที่แข็งกร้าว แต่นายกรัฐมนตรีอิตาลี มาริโอ ดรากี และนายกรัฐมนตรีเยอรมนี โอลาฟ โชลซ์ กล่าวว่า ตนได้พูดคุยกับประธานาธิบดีปูตินแล้วและได้รับคำตอบว่าสัญญาซื้อขายที่มีอยู่จะยังคงถูกใช้ต่อไป ทั้งนี้ ยุโรปนำเข้าก๊าซธรรมชาติจากรัสเซียในสัดส่วนราว 1 ใน 3 ของปริมาณที่ใช้ทั้งหมดในยุโรป ซึ่งที่ผ่านมา รัฐบาลชาติตะวันตกและบริษัทพลังงานต่าง ๆ ระบุว่า การที่รัสเซียบังคับให้จ่ายค่าก๊าซด้วยเงินรูเบิลนั้นถือเป็นการละเมิดสัญญาที่ทำไว้ก่อนหน้านั้น เนื่องจากสัญญาระบุไว้ว่าผู้ซื้อสามารถจ่ายด้วยเงินยูโรหรือเงินดอลลาร์ได้